CELEX: 62018TN0001
Language: sk
Date: 2018-01-08 00:00:00
Title: Vec T-1/18: Žaloba podaná 8. januára 2018 – Deutsche Lufthansa/Komisia

19.2.2018   
            
            
               SK
            
            
               Úradný vestník Európskej únie
            
            
               C 63/23
            
         Žaloba podaná 8. januára 2018 – Deutsche Lufthansa/Komisia
   (Vec T-1/18)
   (2018/C 063/31)
   Jazyk konania: angličtina
   
      Účastníci konania
   
   
      Žalobkyňa: Deutsche Lufthansa AG (Kolín, Nemecko) (v zastúpení: S. Völcker a J. Ruiz Calzado, advokáti)
   
      Žalovaná: Európska komisia
   
      Návrhy
   
   Žalobkyňa navrhuje, aby Všeobecný súd:
   
               —
            
            
               zrušil rozhodnutie Komisie z 27. októbra 2017 vo veci M.8633 – Lufthansa/certain Air Berlin assets, podľa článku 7 ods. 3 nariadenia Rady (ES) č. 139/2004 a článku 57 Dohody o Európskom hospodárskom priestore,
            
         
               —
            
            
               alternatívne zrušil článok 44 písm. c) napadnutého rozhodnutia a
            
         
               —
            
            
               uložil Komisii nahradiť trovy konania.
            
         
      Dôvody a hlavné tvrdenia
   
   Na podporu svojej žaloby žalobkyňa uvádza päť žalobných dôvodov.
   
               1.
            
            
               Prvý žalobný dôvod založený na tvrdení, že Komisia nemala právomoc uložiť spoločnosti Lufthansa, že môže nadobudnúť od tretích strán – prenajímateľov, lietadlá, ktoré títo prenajímatelia prenajímali NIKI alebo jej materskej spoločnosti Air Berlin, pod podmienkou, že Lufthansa ponúkne tieto lietadlá za trhových podmienok NIKI alebo alternatívnemu nadobúdateľovi NIKI, ak transakcia NIKI z akéhokoľvek dôvodu zlyhá (ďalej len „podmienka“), podľa článku 7 ods. 3 nariadenia ES o fúziách (1), pretože nadobudnutie lietadiel nepredstavuje čiastočné vykonanie.
               Žalobkyňa uvádza, že Komisia nemala akúkoľvek právomoc podľa článku 7 ods. 3 nariadenia ES o fúziách uložiť podmienku, keďže nadobudnutie lietadla Lufthansou od tretích strán nebolo spojené s transakciou NIKI (2) a nepredstavovalo čiastočné „vykonanie“ plánovaného nadobudnutia NIKI, ktoré by si vyžadovalo výnimku zo stand-still ustanovenia článku 7 ods. 1 nariadenia ES o fúziách.
            
         
               2.
            
            
               Druhý žalobný dôvod založený na tvrdení, že tým, že požaduje, aby Lufthansa uľahčila predaj NIKI inému kupujúcemu, podmienka prekračuje prípustný rozsah článku 7 ods. 3 nariadenia ES o fúziách a tým porušuje zásadu proporcionality.
               Podľa žalobkyne podmienky podľa článku 7 ods. 3 nariadenia ES o fúziách sú primerané iba v rozsahu v akom sú v danom prípade potrebné na zabezpečenie, že neprípustný zásah do cieľového trhu privedie ku krokom na zlepšenie, takže oznámená transakcia môže byť otočená s cieľom obnoviť predchádzajúci stav.
            
         
               3.
            
            
               Tretí žalobný dôvod založený na tvrdení, že nejasný štandard „trhových podmienok“ a absencia akejkoľvek procesnej záruky alebo obmedzujúcich zásad zo svojej podstaty pôsobí proti Lufthanse a tým porušuje zásadu proporcionality, právnej istoty a vlastnícke právo Lufthansy a jej slobodné podnikanie.
            
         
               4.
            
            
               Štvrtý žalobný dôvod založený na tvrdení, že napadnuté rozhodnutie nemá primerané odôvodnenie vzhľadom na počet lietadiel na ktoré sa vzťahuje.
               Lufthansa uvádza, že Komisia neuviedla adekvátne dôvody, pretože jej výklad jej vlastného rozhodnutia vytvára zásadnú neistotu týkajúcu sa rozsahu podmienky, ktorá veľmi poškodzuje schopnosť Lufthansy dovolávať sa súdnej ochrany a možnosť súdu vykonať svoju povinnosť súdneho preskúmania.
            
         
               5.
            
            
               Piaty žalobný dôvod založený na tvrdení, že bolo porušené právo žalobkyne byť vypočutá.
               Lufthansa uvádza, že Komisia nerešpektovala právo Lufthansy byť vypočutá a ignorovala predbežné konanie stanovené v článku 18 nariadenia ES o fúziách a článok 12 nariadenia Komisie (ES) č. 802/2004 (3) tým, že prijala napadnuté rozhodnutie ako „konečné“ bez toho, aby Lufthanse ponúkla možnosť uviesť svoje stanoviská k podmienke a akémukoľvek údajnému poškodeniu hospodárskej súťaže, ktoré mala údajne podmienka naprávať, ani pred (článok 18 ods. 1 nariadenia ES o fúziách), ani po (článok 18 ods. 2 nariadenia ES o fúziách) prijatí rozhodnutia.
            
         
      (1)  Nariadenie Rady (ES) č. 139/2004 z 20. januára 2004 o kontrole koncentrácií medzi podnikmi (Ú. v. EÚ L 24, 2004, s. 1; Mim. vyd. 08/003, s. 40).
   
      (2)  V kontexte Lufthansou navrhovaného nadobudnutia podielov na NIKI Luftfahrt GmbH (ďalej len „NIKI“) a Luftfahrtgesellschaft Walter mbH (ďalej len „LGW“) od Air Berlin PLC & Co. Luftverkehrs KG (ďalej len „Air Berlin“) (ďalej len „transakcia“) (vo vzťahu k samotnej NIKI, „transakcia NIKI“).
   
      (3)  Nariadenie Komisie (ES) č. 802/2004 z 21. apríla 2004, ktorým sa vykonáva nariadenie Rady (ES) č. 139/2004 o kontrole koncentrácií medzi podnikmi (Ú. v. EÚ L 133, 2004, s. 1; Mim. vyd. 08/003, s. 88).